
Neoficiálny pracovný preklad pre SATKD. Číslovanie ustanovení je zachované podľa originálu.
Článok 16 – Zlaté kolo a rozhodnutie o prevahe
16.1 Ak po troch kolách alebo po päťminútovom kole nemožno určiť víťaza, uskutoční sa štvrté kolo (zlaté kolo) v trvaní jednej minúty.
16.2 Ak zápas pokračuje zlatým kolom, všetky body udelené počas prvých troch (3) kôl sa anulujú.
16.3 Víťazom sa stáva prvý súťažiaci, ktorý v zlatom kole získa dva (2) alebo viac bodov, alebo ktorého súper dostane dva tresty „Gam-jeom“.
16.4 Ak po skončení zlatého kola ani jeden súťažiaci nezískal dva (2) body, víťaz sa určí na základe prevahy podľa týchto kritérií:
16.4.1 Súťažiaci, ktorý v zlatom kole dosiahol vyšší počet zásahov zaznamenaných systémom PSS.
16.4.2 Ak je počet zásahov zaznamenaných PSS rovnaký, súťažiaci, ktorý vyhral viac kôl z prvých troch kôl.
16.4.3 Ak je počet vyhratých kôl rovnaký, súťažiaci, ktorý dostal menej trestov „Gam-jeom“ počas všetkých štyroch kôl.
16.4.4 Ak sú všetky tri uvedené kritériá rovnaké, hlavný rozhodca a bodoví rozhodcovia určia prevahu podľa priebehu zlatého kola. Ak sú hlasy o prevahe nerozhodné, víťaza určí hlavný rozhodca.
16.5 V systéme na dve víťazné kolá (best of three), ak sa príslušné kolo skončí nerozhodne na body, víťaz kola sa určí na základe prevahy podľa týchto kritérií:
16.5.1 Vyšší počet bodov získaných kopmi s otočkou alebo rotáciou.
16.5.2 Ak je technické skóre rovnaké, súťažiaci, ktorý získal viac bodov v poradí techník s vyššou bodovou hodnotou: trup, „Gam-jeom“.
16.5.3 Ak sú body s vyššou hodnotou rovnaké, súťažiaci s vyšším počtom zásahov zaznamenaných systémom PSS.
16.5.4 Ak sú všetky tri uvedené kritériá rovnaké, prevahu určia rozhodcovia:
a) Pri dvoch (2) bodových rozhodcoch rozhodujú hlavný rozhodca a obaja bodoví rozhodcovia.
b) Pri troch (3) bodových rozhodcoch rozhodujú traja bodoví rozhodcovia bez hlavného rozhodcu.
c) Pri jednom (1) bodovom rozhodcovi rozhodujú hlavný rozhodca, bodový rozhodca a člen komisie videopreskúmania.
Vysvetlivka č. 1
Pri rozhodovaní o prevahe rozhodcovia zohľadňujú technickú prevahu nad súperom, aktívne vedenie zápasu, vyšší počet vykonaných techník, použitie pokročilejších techník z hľadiska náročnosti a zložitosti a lepšie športové vystupovanie.
Pokyny pre rozhodcov – postup rozhodnutia o prevahe (okrem systému na dve víťazné kolá)
1. Pred zápasom si všetci rozhodcovia pripravia hodnotiace lístky prevahy.
2. Ak sa o zápase rozhoduje podľa prevahy, hlavný rozhodca vyhlási „Woo-se-girok“ (zaznamenajte prevahu).
3. Po tomto povele bodoví rozhodcovia do 10 sekúnd so sklonenou hlavou zapíšu víťaza, podpíšu lístok a odovzdajú ho hlavnému rozhodcovi.
4. Hlavný rozhodca zozbiera všetky lístky, zaznamená konečný výsledok a vyhlási víťaza.
5. Po vyhlásení víťaza hlavný rozhodca odovzdá lístky zapisovateľovi, ktorý ich predloží technickému delegátovi World Taekwondo.
Pokyny pre rozhodcov – systém na dve víťazné kolá
1. Ak sa o víťazovi kola rozhoduje podľa prevahy, hlavný rozhodca vyhlási „Woo-se-girok“ (zaznamenajte prevahu).
2. Po povele hlavného rozhodcu rozhodcovia súčasne, po jeho odpočítaní do troch (3), ukážu signál víťaza kola smerom k hlavnému stolíku.
3. Pri dvoch (2) bodových rozhodcoch rozhoduje hlavný rozhodca a dvaja bodoví rozhodcovia.
4. Pri troch (3) bodových rozhodcoch rozhodujú traja bodoví rozhodcovia bez hlavného rozhodcu.
5. Pri jednom (1) bodovom rozhodcovi rozhoduje hlavný rozhodca, bodový rozhodca a člen komisie videopreskúmania.
6. Komisia videopreskúmania zaznamená konečný výsledok a oznámi operátorovi víťaza kola. Následne hlavný rozhodca vyhlási víťaza kola alebo zápasu.
Článok 17 – Rozhodnutia
17.1 Víťazstvo zastavením zápasu hlavným rozhodcom (RSC).
17.2 Víťazstvo na konečný počet bodov (PTF).
17.3 Víťazstvo bodovým rozdielom (PTG).
17.4 Víťazstvo zlatými bodmi (GDP).
17.5 Víťazstvo na základe prevahy (SUP).
17.6 Víťazstvo odstúpením súpera (WDR).
17.7 Víťazstvo diskvalifikáciou súpera (DSQ).
17.8 Víťazstvo na základe trestného rozhodnutia hlavného rozhodcu (PUN).
17.9 Víťazstvo diskvalifikáciou za nešportové správanie (DQB).
17.10 Víťazstvo zmenou športovej triedy po prvom nastúpení (CSC).
17.11 V systéme na dve víťazné kolá sa používajú tieto rozhodnutia: 17.1 RSC; 17.2 PTF; 17.6 WDR; 17.7 DSQ; 17.8 DQB [pozn.: originál tu uvádza číslo 17.8, hoci DQB je definované v 17.9]; 17.10 CSC.
Vysvetlivka č. 1 – Zastavenie zápasu hlavným rozhodcom (RSC)
Hlavný rozhodca vyhlási RSC v týchto prípadoch:
i. Súťažiaci bol zrazený dovolenou technikou súpera a do počítania „Yeo-dul“ nie je schopný pokračovať; alebo hlavný rozhodca usúdi, že nemôže pokračovať bez ohľadu na priebeh počítania.
ii. Súťažiaci trikrát nerešpektuje povel hlavného rozhodcu pokračovať v zápase.
iii. Hlavný rozhodca považuje zastavenie zápasu za nevyhnutné na ochranu bezpečnosti súťažiaceho.
iv. Lekár poverený komisiou rozhodne, že zápas treba zastaviť pre zranenie súťažiaceho.
v. Športovec utrpel zásah do hlavy v dôsledku nebezpečného alebo rizikového konania a poverený lekár rozhodne, že nemôže pokračovať.
vi. Ak nastane situácia RSC a/alebo zranenie športovca ovplyvňuje rozhodnutie, technický delegát (TD) alebo príslušný orgán CSB môže rozhodnutie kedykoľvek preskúmať.
Ak športovec prehrá zápas spôsobom RSC, jeho predchádzajúce výsledky na turnaji sa započítajú do výsledkov turnaja.
Vysvetlivka č. 2 – Víťazstvo na konečný počet bodov
Výsledné skóre zápasu tvorí súčet bodov z troch kôl. Víťazom sa stáva športovec s vyšším celkovým počtom bodov.
1. V systéme na dve víťazné kolá sa výsledok zápasu určí podľa počtu vyhratých kôl z troch (3) kôl. Víťazom sa stáva športovec s vyšším počtom vyhratých kôl.
Vysvetlivka č. 3 – Víťazstvo bodovým rozdielom
Ak je po skončení druhého kola a/alebo kedykoľvek počas tretieho kola medzi športovcami rozdiel dvadsať (20) bodov, hlavný rozhodca zastaví zápas a vyhlási víťazstvo bodovým rozdielom. Podľa propozícií turnaja sa toto pravidlo neuplatní v semifinále a finále seniorskej kategórie.
i. V systéme na dve víťazné kolá, ak je v jednotlivom kole rozdiel pätnásť (15) bodov, hlavný rozhodca zastaví kolo a vyhlási jeho víťaza bodovým rozdielom. Podľa propozícií turnaja sa toto pravidlo neuplatní v semifinále a finále seniorskej kategórie.
Vysvetlivka č. 4 – Víťazstvo odstúpením súpera
Víťaz sa určí na základe odstúpenia súpera:
i. Ak súťažiaci odstúpi zo zápasu pre zranenie alebo iné dôvody.
ii. Ak tréner vhodí uterák do zápasovej plochy na znak vzdania zápasu.
Ak športovec odstúpi (WDR), výsledky jeho predchádzajúcich zápasov na turnaji sa započítajú do výsledkov turnaja.
Vysvetlivka č. 5 – Víťazstvo diskvalifikáciou
Toto rozhodnutie nastáva, ak súťažiaci neuspeje pri vážení alebo sa nedostaví na miesto nástupu športovcov ani po tretej výzve; alebo ak športovec trikrát v tom istom zápase úmyselne nebezpečne konal a dostal žlté karty.
Športovec diskvalifikovaný (DSQ) v zápase už nesmie na turnaji ďalej súťažiť. Jeho výsledky z predchádzajúcich zápasov na tom istom turnaji sa započítajú.
Vysvetlivka č. 6 – Víťazstvo trestným rozhodnutím hlavného rozhodcu
Okrem systému na dve víťazné kolá vyhlási hlavný rozhodca PUN, ak súťažiaci nazbiera desať (10) trestov „Gam-jeom“.
Vysvetlivka č. 7 – Diskvalifikácia za nešportové správanie (DQB)
DQB sa vyhlási v týchto prípadoch (číslovanie v origináli začína bodom iii):
iii. Súťažiaci alebo ktorýkoľvek člen jeho tímu manipuluje so snímačmi alebo bodovacím systémom PSS.
iv. Súťažiaci podvádza pri vážení.
v. Súťažiaci poruší antidopingové pravidlá WT.
vi. Súťažiaci alebo tréner sa dopustí závažného porušenia pravidiel podľa článkov 23.3.1 a 23.3.2.
vii. Športovec úmyselne nebezpečne koná, následkom čoho súper nemôže pokračovať v zápase. Súper vyhráva diskvalifikáciou za nešportové správanie (DQB). Previnenému športovcovi sa zároveň uloží sankcia za nevhodné správanie a žltá karta za úmyselné nebezpečné konanie.
viii. Poverený lekár je presvedčený, že športovec predstiera zranenie a/alebo zásah do hlavy, aby vyhral zápas.
Všetky výsledky súťažiaceho, ktorý prehral spôsobom DQB, sa odstránia. Výsledky ostatných súťažiacich ovplyvnené týmto DQB sa primerane opravia.
Vysvetlivka č. 8 – Víťazstvo zmenou športovej triedy po prvom nastúpení
Ak sa športovcovi po prvom nastúpení zmení športová trieda na inú športovú triedu, súper postupuje do ďalšieho kola a je vyhlásený za víťaza z dôvodu zmeny športovej triedy po prvom nastúpení (CSC).

